Beredskabet i Brønderslev blev i nat klokken 01:56 kaldt ud til en brand ved Øster Kærvej i Brønderslev. Branden var opstået på førstesalen i et villarækkehus på vejen. Beredskabet fik at vide, at der kunne være personer inde i huset, og derfor blev to hold af røgdykkere sendt ind i huset. De eftersøgte huset flere gange, men de kunne ikke komme op på førstesalen, fordi branden var for voldsom. Heldigvis fik politiet efter tyve minutter kontakt til beboerne i huset, som ikke var hjemme. - Vi var meget oppe at køre over den besked. Der var vi rigtig lettede, fortæller Torben Karstenskov, der er indsatsleder ved Nordjyllands Beredskab. Han siger, at det var en stor opgave, Beredskabet stod over for i nat: - Vi kæmpede meget med flammerne. Branden har forvoldt så stor skade på huset, at det ikke længere er beboeligt. Overetagen er fuldstændig udbrændt, og stueetagen har taget skade af slukningsarbejdet. Årsagen til branden er endnu ukendt, men den havde sit udgangspunkt på førstesalen. Politiet har nu afspærret området for at undersøge brandårsagen.

Opsummering:
En voldsom brand brød ud i en villa i Brønderslev i nat. To røgdykkerhold blev sendt ind for at finde savnede personer.